- Որպես կանոն, մարզիկը պետք է պարալիմպիկ միջազգային կոմիտեի ցանկում գտնվող միջազգային որևէ մրցաշարի մասնակցություն ունենա, ապա այդ արդյունքով կարողանա հայտ ներկայացնել ու մասնակցել պարալիմպիկ խաղերին: Հայաստանի համար դա բարդ է, քանի որ միջազգային հարթակ մարզիկը պետք է դուրս գա ներքին մրցաշարերին մասնակցելու արդյունքում: Սա լուրջ խնդիր է, քանի որ դրանից առաջ մարզիկը նախ պետք է ներպետական առաջնությունների մասնակցի: Դրանք չկան մեր երկրում: Դրա պատճառն էլ պրոֆեսիոնալ մարզիկներ չունենալն ու այս ոլորտի բարձիթողի վիճակն է: Փակ շրջան է, ու հարցերը փոխկապակցված են, լուծումները՝ ևս: Հանրապետական հաշմանդամային առաջնությունների անցկացման փոխարեն մեզ ոչինչ չտվող, զարգացում չապահովվող փառատոներ են կազմակերպվում: Պետք է ակումբներ ստեղծվեն: Մարզադպրոցները պետք է բաց լինեն հաշմանդամություն ունեցող երեխաների համար, հանրապետական առաջնություններ անցկացվեն: Զարգացման այլ տարբերակ չկա: Ներսում ոչինչ չունենալու դեպքում ինչպե՞ս կարող ենք միջազգային ասպարեզ դուրս գալ: Ես ու ամբողջ ֆեդերացիան դեմ ենք, որ բյուջեի միջոցներն անիմաստ ծախսվեն՝ ոչինչ չտվող փառատոներ անցկացնելու համար: